**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.05.2022, ora 08.00 – 08.05.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.05.2022, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Bârlad, Prut și cele din Dobrogea, unde au fost staționare.

Pe râurile din bazinele Vişeu, Iza şi bazinul superior al Someşului debitele au fost în creştere ca urmare a precipitațiilor căzute în interval, cedării apei din stratul de zăpadă din zona montană şi propagării.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice Vișeu, Someșul Mic, Crișul Repede, Crișul Alb, pe unii afluenți ai Crișului Negru, bazinele superioare ale Izei, Turului, Someșului, Mureșului, Arieșului, Târnavelor, Jiului, Argeșului și pe cursul superior al Bistriței şi mai mici (sub 30% din normalele lunare) pe râurile din bazinele hidrografice ale Râmnicului Sărat, Bârladului şi Jijiei.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Bârlad, Prut și cele din Dobrogea, unde vor fi staționare.

Pe râurile din bazinele Vişeu, Iza şi bazinul superior al Someşului debitele vor fi în creştere ca urmare a precipitațiilor căzute în interval, cedării apei din stratul de zăpadă din zona montană şi propagării.

Sunt posibile ușoare creșteri de niveluri şi debite pe unele râuri din zonele de deal și munte din jumătatea de nord a țării datorită precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 07-08.05.2022 **a fost staționar, având valoarea de 5000 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în scădere pe sectorul Gruia-Oltenița și în creștere pe sectorul Călăraşi-Tulcea.

**Debitul la intrarea în ţară** (secţiunea Baziaş) **va fi** **staţionar (5000 m3/s).**

În aval de Porțile de Fier debitele vor fi în scădere pe sectorul Gruia-Oltenița şi în creştere pe sectorul Călăraşi-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 07.05.2022, ora 08.00 –08.05.2022, ora 06.00**

**În ţară,** vremea s-a menținut ușor mai caldă decât în mod normal la această dată în vestul, centrul și nordul teritoriului, iar în rest valorile termice s-au situat în continuare în jurul mediilor specifice datei. Cerul a fost variabil, cu înnorări temporar accentuate după-amiaza și seara în nord-vestul, centrul, nordul și nord-estul țării precum și la munte, unde pe arii

restrânse au fost averse și descărcări electrice. Izolat, cantitățile de apă au fost însemnate, din datele colectate până la transmiterea acestui raport acestea depășind 15...20 l/mp în Crișana și în nordul Moldovei, iar la munte au fost căderi de grindină, confirmată fiind cea de la stația meteorologică Vf. Vlădeasa în județul Cluj. Vântul a suflat slab și moderat, cu ușoare intensificări ziua pe suprafețe mici în sud, sud-vest și în centru. Mai era strat de zăpadă local la altitudini foarte mari la munte, unde măsura -*pe platformele staţiilor meteo*- până la 180 cm în Masivul Bucegi, la peste 2400 m. Temperaturile maxime s-au încadrat între 14 grade la Sulina și 25 de grade la Gurahonț, iar la ora 06.00, erau 1 grad la Miercurea Ciuc și 16 grade la Moldova Nouă. La începutul intervalului, în Dobrogea, pe alocuri a fost ceață.

**Observaţie:** în intervalul de diagnoză au fost în vigoare 4 atenționări cod galben pentru fenomene meteorologice periculoase imediate, 2 emise de SRPV Cluj, 1 de SRPV Timișoara și 1 de SRPV Constanța.

**La Bucureşti,** vremea a fost, în general, frumoasă, iar regimul termic caracterizat de valori comparabile cu cele înregistrate în ziua anterioară. Cerul a fost variabil, iar vântul a suflat slab până la moderat. Temperatura maximă a fost de 20 de grade la Afumați, 22 de grade la Băneasa și 23 de grade la Filaret, iar la ora 06.00 erau 5 grade la Băneasa și 7 grade la Afumați și Filaret.

**3. Prognoza meteorologică în intervalul 08.05.2022, ora 08.00–09.05.2022, ora 8.00**

**În ţară,** vremea se va menține ușor mai caldă decât în mod normal la această dată în regiunile intracarpatice și normală termic în cele extracarpatice. Cerul va fi variabil, cu înnorări temporar accentuate după-amiaza și seara, când local în regiunile nordice și nord-estice, precum și la munte și pe arii mai restrânse în rest, vor fi averse, frecvente descărcări electrice și intensificări de scurtă durată ale vântului. Ploile vor avea și caracter torențial, izolat cantitățile de apă vor depăși 15...20 l/mp și vor fi posibile căderi de grindină. Temperaturile maxime se vor încadra între 14...15 grade pe litoral și 27 de grade în Banat și Crișana, iar cele minime între 3 și 14 grade. Pe suprafețe mici, dimineața și noaptea, va fi ceață.

**La Bucureşti,** vremea va fi frumoasă și se va încălzi ușor. Cerul va fi variabil, mai mult senin în prima parte a intervalului, iar vântul va sufla slab până la moderat. Temperatura maximă va fi de 23...24 de grade, iar cea minimă de 6...9 grade.

***II. CALITATEA APELOR***

**Pe râurile interioare**

**A.B.A. Someş-Tisa** informează că în urma unei sesizări primite în data de 07.05.2022, la ora 18.30, cu privire la apariția unor pete albicioase pe pârâul Meseş în zona străzii Corneliu Coposu din municipiul Zalău, jud. Sălaj, personalul care s-a deplasat la fața locului pentru investigații a identificat o lucrare în curs de forare la un imobil aflat în construcție situat pe strada Pârâului, fiind observate urme de evacuări de ape încărcate cu argilă de culoare cenușiu-albicioasă, care ulterior au ajuns în cursul de apă menționat. Impactul a fost unul local, sedimentele depunându-se pe fundul pârâului în imediata vecinătate. Se monitorizează situția, se va reveni cu informații.

**Pe Marea Neagră**

**A.B.A. Dobrogea Litoral** informează că la data de 07.05.2022 pe litoralul românesc au fost semnalați trei delfini eşuați (nu au fost specificate locațiile).

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**